stanford-oval/wikipedia huggingface dataset:
סופיה בוש
ביוגרפיה

נולדה בשם ג'ניפר אנה בוש (Jennifer Anna Bush) בפסדינה, קליפורניה שבארצות הברית, למשפחה נוצרית-קתולית ממוצא איטלקי, אירי ובריטי. היא בתם היחידה של מורין וצ'ארלס ויליאם בוש. אמה מנהלת סטודיו לצילום, ואביה, שמגיע ממשפחה מקנדה במקור, הוא במקצועו צלם מפורסמים. היא התחנכה בבית הספר ווסטגייט, בית ספר פרטי לבנות-בלבד. במהלך לימודיה התיכוניים, הייתה חברה בקבוצת הכדורעף הבית ספרית. במקביל, בוש נאלצה להשתתף בהצגה כחלק מתוכנית של אומניות הבמה, וציינה שזו הייתה חוויה משמעותית מבחינתה, שבזכותו התאהבה בעולם המשחק. כנערה בת 17, בשנת 2000 התמודדה ואף זכתה בתחרות יופי מטעם "מצעד הוורדים" (מכונה גם "טורניר מצעד הוורדים"), שנערך מדי שנה ב-1 בינואר באזור מחוז לוס אנג'לס. בשנת 2000 סיימה את לימודיה בתיכון ווסטגייט, בעת היותה בת 18.
למדה לתואר ראשון במשך כשנתיים באוניברסיטת דרום קליפורניה (USC) בטרם נשירתה בטרם עת, על-מנת להתרכז בקריירת המשחק שפצחה בה.
בבגרותה, בשנת 2020, צייצה בטוויטר (X) כי גדלה בערבוביה של "קתוליות-יהדות-אגנוסטיות" – למרות שאין לבוש עצמה קשר-דם כלשהו לקרובי משפחתה היהודים – יחד עם זאת, סיפרה שדבר זה עורר את סקרנותה ואף הביא ללמידתה על אודותיהן של דתות אחרות. כמו כן, בדצמבר 2019 בוש פרסמה פוסט תצלומי בחשבון האינסטגרם שלה בו ציינה בכותרת: "מקום (החנוכה) השמח שלי! מאחלת אהבה ואושר לכל החוגגים! אוהבת אתכם מכל הלביבה![בתשמו"ץ]".
חיים אישיים

היא התארסה במאי 2004 לשחקן צ'אד מייקל מארי, עמיתה לסדרה "מגרש ביתי". הם נישאו ב-16 באפריל 2005, בסנטה מוניקה, קליפורניה. לאחר כחמישה חודשי נישואים בלבד, בוש ומארי הכריזו על פרידתם, בספטמבר 2005. בפברואר 2006 הגישה בוש מסמכים לביטול הנישואין(אנ'), בעקבות בגידה מצדו של צ'אד, אך  העתירה של בוש לביטול הנישואין ביניהם נדחתה, ובוש נאלצה להגיש תביעת גירושין כנגדו במקום, שהתקבלה באופן רשמי בדצמבר 2006.
בתחילת שנת 2013 היא החלה בקשר זוגי עם דן פרדינבורג, מנהל תוכניות בחברת גוגל, אם כי הם נפרדו לאחר כשנה, בפברואר 2014, וציינו שהפרידה נבעה בעיקרה מהקושי לנהל מערכת יחסים בטווח רחוק. פרדינבורג נהרג בזמן רעידת האדמה בנפאל ב-2015 בזמן ששהה במחנות הבסיס שעל הר האוורסט. בוש ופרדינבורג נשארו ידידים גם לאחר פרידתם, ועל-כן היא שציינה כי מותו בטרם עת, השפיע עליה באופן ניכר. בין השנים 2014–2016 הייתה בזוגיות עם השחקן ג'סי לי סופר, עמיתה לסדרה "שיקגו PD".
במאי 2020 החלה בזוגיות עם איש העסקים גראנט יוז, כשב-10 באוגוסט 2021 הזוג התארס. אולם, בוש הגישה בקשה לגירושין בשנת 2023, כשנה לאחר מועד חתונתם. מאוחר יותר, החלה בקשר זוגי עם כדורגלנית העבר ושוערת נבחרת ארצות הברית לשעבר אשלין האריס(אנ'), וכמו-כן יצאה מהארון כקווירית.
פילמוגרפיה

| שנה> קולנוע וסרטים | סרט> קולנוע וסרטים | תפקיד> קולנוע וסרטים | הערות> קולנוע וסרטים |
| --- | --- | --- | --- |
| 2002 | יחצ"ן המסיבות (אנ') | סאלי |  |
| 2003 | Learning Curves | בת' |  |
| 2005 | סופרקרוס | זואי לאנג |  |
| 2006 | להישאר בחיים | אוקטובר בנטום |  |
| 2006 | ג'ון טאקר מה זה גמור | בת' מקיינטייר |  |
| 2007 | הטרמפיסט | גרייס אנדרוס |  |
| 2008 | The Narrows | קתי פופוביץ |  |
| 2009 | שולחן לשלושה | מרי קינקיד |  |
| 2011 | מסלול לאהבה | קלואי |  |
| 2017 | מרשל | ג'ן |  |
| 2018 | חטופות | הבלשית ברוק בייקר |  |
| 2018 | משפחת סופר-על 2 | קארן / ווייד | דיבוב |
| 2018 | A Girl Named C | — | מפיקה |
| 2021 | Hard Luck Love Song | קרלה |  |
| 2021 | חיובי שגוי (אנ') | קורגאן |  |
| 2022 | Deborah | נורה |  |
| 2024 | Junction | אליסון |  |
טלוויזיה וסדרות
| 2002 | Point of Origin | קארי אור | סרט טלוויזיה של HBO |
| 2003 | סברינה המכשפה הצעירה | פיית' מקנזי | פרק: "Romance Looming" |
| 2003 | ניפ/טאק | רידלי לאנג | 3 פרקים |
| 2012–2003 | מגרש ביתי | ברוק דייוויס | תפקיד ראשי (9 עונות); 187 פרקים בימוי (3 פרקים) |
| 2009, 2011 | פיניאס ופרב | שרה | דיבוב; 2 פרקים |
| 2013–2012 | שותפים | אלי לנדאו | תפקיד ראשי; 13 פרקים |
| 2013–2017 | שיקגו FIRE | ארין לינדסי | 11 פרקים |
| 2014 | מכסחי המיתוסים | עצמה / הנסיכה ליאה | פרק: "Star Wars: Revenge of the Myth" |
| 2014–2016 | חוק וסדר: מדור מיוחד | ארין לינדסי | 4 פרקים |
| 2014–2017 | שיקגו PD | ארין לינדסי | תפקיד ראשי (עונות 4–1); 84 פרקים |
| 2015 | בוטן וחמוצניק | דמויות שונות | דיבוב; פרק: "Greg/Gramma Jail" |
| 2015–2017 | שיקגו MED | ארין לינדסי | 6 פרקים |
| 2017 | שיקגו JUSTICE | ארין לינדסי | פרק: "Tycoon" |
| 2018 | אלכס בע"מ | ונסה סטנהופ | פרק: "The Cop Car" |
| 2019 | ג'יין הבתולה | ג'וליה | פרק: "Chapter Ninety-Three" |
| 2019 | איזי | אלכסנדריה | פרק: "Spontaneous Combustion" |
| 2019 | היסטוריה שתויה | בוני ריינס | פרק: "Whistleblowers" |
| 2020 | החיים עצמם | ליזי | פרק: "Light and Shadows" |
| 2020–2022 | באהבה, ויקטור | ורוניקה | 9 פרקים |
| 2022 | Good Sam | ד"ר סמנת'ה "סאם" גריפית' | תפקיד ראשי; 13 פרקים גם מפיקה |
| 2024–הווה | האנטומיה של גריי | ד"ר קאס בקמן | דמות קבועה |
פרסים ומועמדויות

| שנה | טקס | קטגוריה | כותר | תוצאה |
| --- | --- | --- | --- | --- |
| 2005 | פרסי בחירת הנוער | שחקנית בסדרת דרמה | מגרש ביתי | מועמדות |
| 2006 | פרסי בחירת הנוער | שחקנית בסדרת דרמה | מגרש ביתי | מועמדות |
| 2007 | פרסי בחירת הנוער | שחקנית בסדרת דרמה | ג'ון טאקר מה זה גמור | זכייה |
| 2007 | פרסי בחירת הנוער | שחקנית בסרט אימה/מותחן | הטרמפיסט | זכייה |
| 2007 | פרסי בחירת הנוער | פריצת השנה – שחקנית | ג'ון טאקר מה זה גמור | זכייה |
| 2007 | Vail Film Festival | כוכבת עולה | עצמה | זכייה |
| 2008 | פרסי בחירת הנוער | שחקנית בסדרת דרמה | מגרש ביתי | מועמדות |
| 2010 | פרסי בחירת הנוער | שחקנית בסדרת דרמה | מגרש ביתי | מועמדות |
| 2011 | פרסי Do Something | פרס האקטיביסט בטוויטר | עצמה | זכייה |
| 2017 | פרס בחירת הקהל | שחקנית בסדרת דרמה | שיקגו PD | מועמדות |
| 2018 | פרס עושה השינוי על-שם נלסון מנדלה | פרס עושה השינוי על-שם נלסון מנדלה | עצמה | זכייה |
הערות שוליים

1 2 3 4  ethnic, Sophia Bush, Ethnicity of Celebs | EthniCelebs.com, ‏2010-08-29 (באנגלית אמריקאית)
1 2  Sophia Bush,Lauren Dukoff, Sophia Bush: ‘I Finally Feel Like I Can Breathe’, Glamour, ‏2024-04-25 (באנגלית אמריקאית)
1 2  Sophia Bush @SophiaBush, Indeed. I grew up in a blended Catholic/Jewish/Agnostic family. The curiosity fostered at home led me to study Buddhism & Islam, & take multiple courses on theology. More information about the belief systems on earth made me more invested in humanity. I wish that for more folks., טוויטר (X), ‏5 בדצמבר 2020
1 2  Evelyn Frick, 18 Things to Know About Jewish Actress Sophia Bush - Hey Alma, heyalma.com, ‏2024-05-03 (באנגלית אמריקאית)
↑  sophiabush@, My Happy (Hanukkah) Place! ✨🕎✨ Wishing love and happiness to all celebrating! I love y’all a latke!, אינסטגרם, ‏24 בדצמבר 2019
↑  קלייר דיינס בפעולה, באתר CBS, ‏1 ביולי, 2003 (באנגלית)
↑  אופיר ארצי‏, משטרה טיפשה, נעורים גאים והכישרון הגדול של אקוופינה: סקירת סדרות חדשות, באתר וואלה, 28 ביוני 2020
↑  Mia Galuppo, Sophia Bush, Nia Batts Join Deepfake Doc ‘Another Body’ as Exec Producers, The Hollywood Reporter, ‏2024-03-07 (באנגלית אמריקאית)
↑  Sophie Thomas, Sophia Bush to star in ‘2:22 - A Ghost Story’ West End cast, London Theatre, ‏2023-04-13 (באנגלית)
↑  2:22 A Ghost Story producers issue statement after paparazzi attempts to take photos of Sophia Bush in changing room, ‏2023-05-15 (באנגלית אמריקאית)
↑  Sophia Bush drops out of 2:22 A Ghost Story, Frankie Bridge steps in | West End Theatre, www.westendtheatre.com, ‏2023-07-21 (באנגלית בריטית)
↑  Valerie Wu, Chad A. Verdi’s VMI Releasing Acquires Bryan Greenberg Drama ‘Junction’ Starring Josh Peck, Sophia Bush (EXCLUSIVE), Variety, ‏2024-01-16 (באנגלית אמריקאית)
↑  Matt Grobar, Sophia Bush & Chris Carmack To Star In MPCA Thriller ‘The Stranger In My Home’, Deadline, ‏2024-05-16 (באנגלית אמריקאית)
↑  MPI | Sophia Bush and Jeremie Harris Join ‘Freedom Hair’, thempi.org
↑  Joe Otterson, ‘One Tree Hill’ Sequel Series in Development at Netflix, Variety, ‏2024-08-30 (באנגלית אמריקאית)
↑  Sophia Bush joins 'Grey's Anatomy' as a trauma surgeon, EW.com (באנגלית)
↑  שני ביטון, נתפסו על חם: עשרת הסלבס שבגדו בבני הזוג שלהם, באתר פרוגי, ‏24 ביוני, 2015
↑   בכיר בגוגל נהרג באסון בנפאל, באתר TheMarker‏, 26 באפריל 2015
↑  Sophia Bush gets engaged in Italy: 'My heart. It bursts', TODAY.com (באנגלית)
| --- | --- |
בקרת זהויות :  BIBSYS: 15009582  BNE: XX4433812  BnF: cb15660910x (data)  GND: 1013972821  ISNI: 0000 0000 4084 0769  LCCN: n2007001776  NKC: xx0175571  NTA: 392061791  VIAF: 34782014   WorldCat (עם VIAF): 34782014 
בוש, 2024
בוש, 2012
בוש, 2008
וילה ברחל אמנו

| --- | --- |

 מידע כללי
 סוג:  בית מגורים 
 כתובת:  רחל אמנו 20 
 מיקום:  ירושלים 
 מדינה:  ישראל ישראל
 
 קואורדינטות:  31°45′50″N 35°12′52″E﻿ / ﻿31.763805555556°N 35.214555555556°E﻿ / 31.763805555556; 35.214555555556
  (למפת ירושלים מוגדלת) וילה ברחל אמנו(למפת ירושלים רגילה) וילה ברחל אמנו(למפת הרי ירושלים רגילה) וילה ברחל אמנו(למפת הרי ירושלים מוגדלת) וילה ברחל אמנו
 
וילה ברחל אמנו היא מבנה הממוקם בשכונת קטמון בירושלים, ברחוב רחל אמנו 20.
היסטוריה

הווילה הוקמה על ידי הקבלן הערבי-נוצרי איברהים חאכי. הווילה נבנתה בראשית שנות ה-30 של המאה ה-20 כבית ליוואן. בחזית המבנה גרם מדרגות המוביל למרפסת הקומה הראשונה המעוטרת בקשתות, כמו גם מרפסת הקומה השנייה. בחזית הבית גינת נוי גדולה.
החל מאמצע שנות ה-30 של המאה ה-20 ועד מלחמת העולם השנייה, שימש המבנה את קונסוליית צ'כוסלובקיה. לאחר מלחמת העצמאות הועבר המבנה לידי האפוטרופוס על נכסי נפקדים והושכר לשגרירות חוף השנהב אשר עזבה את המבנה בשנת 1980 בשל חקיקת חוק יסוד: ירושלים בירת ישראל. בין 1980–1997 שימש המבנה את מכון הרטמן, ומאז 1997 עד 2019 שימש המבנה את השגרירות הנוצרית הבינלאומית. כיום (2024) שוכן בו בית הספר התיכון על שם הרטמן לבנות.
ראו גם

בית מילקן
בית לואיזידיס
קונסוליית מצרים בירושלים
לקריאה נוספת

דוד קרויאנקר, שכונות ירושלים, טלביה, קטמון והמושבה היוונית, כתר הוצאה לאור, 2002
דוד קרויאנקר, ירושלים, מבט ארכיטקטוני, כתר הוצאה לאור
בית שטרן

| --- | --- |

 מידע כללי
 סוג:  בניין 
 מדינה:  ישראל 
 
 קואורדינטות:  31°46′39″N 35°13′28″E﻿ / ﻿31.7775°N 35.2244°E﻿ / 31.7775; 35.2244
 he
 
הרצל (בחליפה הלבנה) בחזית בית שטרן בו התארח, 1898
בית שטרן לקראת סיום עבודות שחזורו, מאי 2007
בית שטרן הוא בניין משומר ומשוחזר ברובע ממילא בירושלים, בין הבודדים שלא נהרסו כליל במסגרת התוכניות לפיתוח המתחם. הבית ניצל מהריסה לאחר שעמד במרכזו של ויכוח על שימור מול הריסה, הודות לעובדה שבמשך ארבעה ימים בשנת 1898 אירח את חוזה מדינת היהודים, בנימין זאב הרצל, בעת ביקורו ההיסטורי בעיר.
היסטוריה

בית שטרן נבנה בשנת 1874 עבור משפחת שטרן, משפחת תעשיינים שעלתה מגרמניה. המגורים בירושלים שבין חומות העיר העתיקה היו צפופים מדי למשפחה האמידה, והיות והיו אלה ימי היציאה מן החומות רכש יהודה שטרן מן הכנסייה היוונית אורתודוקסית שטח אדמה באזור ממילא המתהווה ממערב לעיר, ועליו הקים בית מרווח ומפואר בסטנדרט אירופאי. דורות אחדים של בני משפחת שטרן התגוררו בבית על פני שנות קיומו.
באוקטובר 1898 הגיע קיסר האימפריה הגרמנית וילהלם השני לביקור היסטורי בעיר. הקיסר היה מעוניין באותה עת בחיזוק השפעתה של גרמניה בירושלים, והיה מעורב בשורה של מפעלי בנייה בעיר, בעיקר כאלה בעלי אופי דתי. פמלייתו של הקיסר מנתה כ-200 איש, שמילאו לחלוטין את מעט בתי המלון שהיו באותו זמן בעיר. לירושלים הגיע באותה עת גם בנימין זאב הרצל, במיוחד כדי לפגוש את הקיסר ולהציג בפניו את תוכניתו הציונית, אך התאכזב לגלות שהחדר שהוזמן עבורו במלון קאמיניץ הועבר לשימוש פמליית הקיסר. מיכאל שטרן, בנו של יהודה שטרן, שהיה סוחר טקסטיל, קיבל על עצמו לארח את המנהיג הציוני בביתו המרווח, אשר הפך בסיס לאותו ביקור של הרצל בעיר, שבמהלכו נפגש עם הקיסר לפגישה קצרה ומאכזבת מבחינת תרומתה לרעיון הציוני. ארבעה לילות לן הרצל בבית שטרן.
מאוחר יותר הפכה משפחת שטרן בניצוחו של מכס מרדכי שטרן, בנו של מיכאל שטרן, את החדר בביתם שבו לן הרצל למוזיאון קטן, המתעד את אותו ביקור בירושלים. מוזיאון "חדר הרצל" פעל בבניין משך שארית שנות קיומה של שכונת ממילא ההיסטורית, עד שבשנות ה-70 נתקבלה ההחלטה על פיתוח הרובע תוך הריסתו ותכנונו מחדש על פי תוכניתו של האדריכל משה ספדיה.
שימור המבנה

בית שטרן היה מן המבנים שיועדו להריסה על פי תוכניתו של ספדיה, שתכננה מחדש את האזור מבלי לשמר כמעט דבר מן הרובע המקורי. התנגדות עזה מצד משפחת שטרן, מלווה בתמיכה ציבורית של תושבים ושל המועצה לשימור אתרים, הצליחה לסכל את תוכנית ההריסה של בניין זה, ונקבע כי הבית ישומר וישולב בין המבנים החדשים שנועדו להיבנות במקום. עם זאת, כדי שלא יפריע לעבודות הפיתוח, אישרה הוועדה המחוזית לתכנון ובנייה את פירוקו של הבניין והקמתו מחדש עם השלמת הפרויקט, חרף התנגדויות רבות, ובכללן עתירה לבג"ץ שהגישו החברה להגנת הטבע ואחרים, שדרשו שימור מלא בעודו עומד על תילו. בג"ץ קיבל את עמדת הוועדה המחוזית לתכון ובנייה, כי "שימור מלא" ניתן לעשות גם כאשר מפרקים בניין ומרכיבים אותו מחדש. הבניין פורק בעקבות פסיקת הבג"ץ ואבניו מוספרו, סומנו והועברו לאחסון בצד הפרויקט המוקם.
הבינוי בפרויקט ממילא נקלע לסכסוכים משפטיים והתעכב משך שנים ארוכות, וחלקים ממנו, כולל השטחים המסחריים עליהם עתיד היה לקום מחדש בית שטרן, הוקפאו. רק בתחילת שנת 2006, עם סיום ההתדיינות המשפטית ארוכת השנים (שנגעה בין היתר למלחמות השבת בירושלים, והמאבק על צביונו של המיזם) והגעה לפשרה כספית, חודשו העבודות בחלקו המוקפא של מיזם ממילא. עם חידוש העבודות ניגשו היזמים להקמתו מחדש של בית שטרן על פי התוכנית, דבר שנתברר כקשה מהצפוי עקב הזמן הרב שחלף מאז הפירוק, אובדן רישומים וחוסר התאמה בין התוכניות לבין האבנים שפורקו.
שימור המבנה > ביצוע עבודת השחזור

עבודות שחזור מעטפת האבן החיצונית של בית שטרן בוצעו החל מחודש אפריל 2006, על ידי מומחי שחזור של חברת גני ירושלים והסתיימו בנובמבר 2007. הבניין המשוחזר רחוק מלהיות זהה למבנה המקורי וזאת בעיקר בגלל שילובו בתכנון האדריכלי של רחוב ממילא המחודש. החלק הדרום מערבי של המבנה, שהיה מטוייח במקורו, הפך להיות מחופה אבן ואילו החזית הצפונית של הבניין עברה שינוי מבני כדי להתאים את עצמה לרחוב ממילא, שהפך ממשופע למישורי. בחזית הפונה לרחוב קריב נבנתה מרפסת אבן חדשה, שבה מתוכננת הצבת פסל בדמותו של הרצל על המרפסת בבזל.
ייעודו החדש של בית שטרן

הבניין המשוחזר משולב בין מבני המיזם החדש, בלב מדרחוב הקניות של "רובע אלרוב ממילא", כפי שמכונה עתה חלק זה של המתחם. הבניין מאכלס את חנות הדגל של רשת חנויות הספרים סטימצקי. לבקשת המועצה להנצחת מורשת הרצל והמועצה לשימור אתרים הסכימה הנהלת רשת סטימצקי להקדיש חלק ממבנה החנות למיצג על הרצל ותולדות המבנה, וכן לכלול בחנות אגף מיוחד לספרים על הרצל והציונות.
הערות שוליים

↑  52 שנה לביקור הרצל בירושלים, באתר ישראל היום
↑  יחד עם דוד וולפסון, הרופא ד"ר משה שנירר, המהנדס יוסף זיידנר והיועץ המשפטי מקס בודנהיימר.
↑  בג"ץ 1892/90 החברה להגנת הטבע ואח' נ. הוועדה המחוזית לתכנון ולבניה מחוז ירושלים ואח'
מיכאל שטרן שאירח את הרצל בביתו
חנות סטימצקי ובית קפה בבית שטרן (2009)
שומו-אבו

סוּמו-אַבּ(ום) (באכדית: su-mu-a-bu-um), ובשמית מערבית שְׁמוּאָב, היה מלך אמורי, מייסד השושלת הראשונה ששלטה בבבל (הידועה גם בשם "השושלת האמורית"). הוא שלט ככל הנראה בין השנים 1877-1894 לפנה"ס. הוא שחרר את האזור הקטן של בבל שנשלט עד אז בידי עיר מדינה אמורית יריבה בשם כאזאלו.
מעט מאוד ידוע על תקופת שלטונו, שכן גובה מי התהום באזור פגע בממצאים הארכאולוגיים.[דרוש מקור] העדרן הביא חוקרים למסקנה שבתקופתו בבל הייתה עדיין עיר קטנה וחדשה, וכי השפעתו כשליט, הייתה קטנה.[דרוש מקור]
את מקומו כמלך ירש בנו שוּמוּ-לַ-אִיל.
הערות שוליים

↑  לפי חותם גליל של da-ga-ni-ia משרתו; ראו Douglas R. Frayne, The Royal Inscriptions Of Mesopotamia Early Periods, Volume 4: Old Babylonian Period (2003-1595 BC), University of Toronto Press, 1990, עמ' 324
↑  ע. ג. חורון, קדם וערב, דביר, 2000, עמ' 157
↑  בנימין מייזלר (מזר), ארץ כנען ערב תקופת האבות, ארץ־ישראל ג, 1954, עמ' 18–32
| 0 | 1 | 2 |
| --- | --- | --- |
| הקודם: אין | מלך ממלכי בבל   1877–1894 לפנה"ס, על פי הכרונולוגיה התיכונה | הבא: שומו-ל-אל 1880–1845 לפנה"ס |
שמשו-דיתנה

שַמְשו-דיתַנַה (גם שמשודיתנה) היה מלך אמורי, המלך האחד עשר והאחרון בשושלת הראשונה של מלכי בבל. הוא מלך במשך 30 שנה, בין השנים 1625–1595 לפנה"ס, לפי הכרונולוגיה התיכונה. או בין 1561–1531 לפנה"ס, לפי הכרונולוגיה הנמוכה. הוא היה בנו ויורשו של המלך עמי-צדוקה.
שמשו-דיתנה הורד מכס המלוכה ונלקח בשבי על ידי המלך החתי מורשיליש הראשון שפלש לבבל והרס אותה. לאחר נפילת השושלת הראשונה, בבל נכנסה לתקופת חושך קצרה שבה היא נשלטה כנראה על ידי שושלת ארץ-הים, במאה ה-16 לפנה"ס עולה לשלטון בבבל השושלת השלישית של מלכי בבל שהייתה שושלת כשית.
וילה קונסטנטין סלאמה

| --- | --- |

 מידע כללי
 סוג:  בניין 
 מיקום:  ירושלים 
 מדינה:  ישראל 
 
 קואורדינטות:  31°46′16″N 35°13′00″E﻿ / ﻿31.771222222222°N 35.21675°E﻿ / 31.771222222222; 35.21675
  (למפת ירושלים מוגדלת) וילה קונסטנטין סלאמה(למפת ירושלים רגילה) וילה קונסטנטין סלאמה(למפת הרי ירושלים רגילה) וילה קונסטנטין סלאמה(למפת הרי ירושלים מוגדלת) וילה קונסטנטין סלאמה
 
וילה קונסטנטין סלאמה המכונית גם "וילה סלאמה" היא בית מגורים מפואר בכיכר אורד וינגייט בשכונת טלביה בירושלים.
היסטוריה

הווילה נבנתה על ידי איש העסקים הערבי-נוצרי קונסטנטין סלאמה בשנת 1935. סלאמה, ממייסדי שכונת טלביה, עסק במסחר והיה בין היתר היבואן של מכוניות פורד וספק הירקות והפירות של הצבא הבריטי ששלט בארץ ישראל. בד בבד, שמר סלאמה על קשרים הדוקים עם אישים ידועים בציבור היהודי באותה תקופה בירושלים המנדטורית. לתכנון הבית התקשר קונסטנטין סלאמה עם האדריכל הצרפתי מרסל פאבייה, לאחר שהתרשם מעבודתו בתכנון בית הקונסוליה הצרפתית בירושלים, והנחה אותו לתכנן בית "שאין לאף אחד אחר במזרח התיכון", ועל כן בתקופה המנדטורית הוילה זכתה לכינוי "הארמון של סלאמה". אחיו של קונסטנטין, חנא סלאמה, בנה את ביתו וילה חנא סלאמה, בעבר השני של רחוב בלפור, בסמוך למקום משכנו הרשמי של ראש ממשלת ישראל בית אגיון, שנבנו באותה התקופה.
לאחר פרוץ מלחמת העצמאות ניסה סלאמה להגיע להסכם אי-התקפה עם ההגנה, אולם לאחר שההסכם לא צלח הוא לחץ על הבריטים לכלול את טלביה בתוך אזורי ההגנה שלה בירושלים. בפברואר 1948 החליט סלאמה לעזוב את ארץ ישראל, כאשר משפחתו עקרה למצרים ולאחר מכן לביירות. לפני שעזב הוא השכיר את הבית לקונסול בלגיה בירושלים, יאן ניבנהליס. במהלך מלחמת העצמאות התכנסה בבית ועדת ההפוגה של הקונסולים הזרים בירושלים.
לאחר המלחמה נוהל הבית על ידי הממונה על נכסי נפקדים, תוך שהקונסולים הבלגיים לדורותיהם ממשיכים להתגורר בו. בשנת 1981 הגיע איש העסקים דוד סופר להסכם עם סלאמה, שנתן לו ייפוי כוח למכירת נכסיו בישראל. סופר מכר למדינה את כל נכסיו של סלאמה בישראל תמורת 700 אלף דולר, וקיבל התחייבות שהוא יקבל את הבית. סופר פנה לממשלת ישראל ודרש ממנה למכור לו את הבית בהתאם להתחייבות שלה בעת כריתת ההסכם עם סלאמה. לאחר כ-20 שנה ופנייה לבג"ץ, הושג הסכם להחכרת הבית לקרן סופרים של סופר למשך 200 שנה. סופר פנה אל הקונסוליה הבלגית בדרישה לתשלום דמי שכירות, אך זו סירבה לענות לפניותיו והתעלמה מפסיקת בית המשפט שחייב את הקונסול לשלם לסופר. הקונסוליה הבלגית סירבה לפנות את הווילה, בטענה שישראל עברה על חוקי האו"ם בנוגע לרכוש של העוזבים הערבים. בתום מהלכים משפטיים סבוכים הגיעו הצדדים להסכמה, לפיה הקונסול הבלגי נשאר בווילה בתמורה לתשלום שכירות. הקונסולים המתחלפים של בלגיה מקפידים על שימור הוילה, ואף משפצים את הריהוט והשטיחים המתבלים, שמוחלפים בשטיחי יוקרה.
תיאור הווילה

הבית, בסגנון אר דקו עם מוטיבים מזרחיים, שומר על מראהו המקורי משנות ה-30 של המאה ה-20 ללא שינוי. הבית הוא בן ארבע קומות (אחת מהן תת-קרקעית) בשטח בנוי של כ-1,300 מטרים רבועים (כדונם ורבע), ובתוכו ישנה מעלית מיוחדת להעברת מזון מהמטבח אל חדר האירוח. מבואת הכניסה בנויות מחלל מרכזי כפול וקומת גלריה מרוצפת בשיש קרארה בשני צבעים, ובמרכז הבית מזרקה מוטמנת. בבית כ-30 חדרים, ולכל חדר שינה צמוד חדר אמבטיה המצופה קאררה מאיטליה. הבית הכיל את מיטב השכלולים הטכנולוגים מתקופת בנייתו שכלל אריחים וחרסינות מיובאים מאיטליה, ורהיטים מסוגננים מלבנון ומסוריה.
סביב הווילה גן גדול ומטופח, בשטח של כשני דונם. בתקופה שהתגוררה משפחת סלאמה בבית, הייתה בגן "פינת חי" לילדי המשפחה ובה חיו איילות וטווסים. הכניסה הראשית לבית הוקמה בצידו הנסתר ומעליו נקבעו האותיות S.C. (ראשי התיבות של בעל הבית).
כיכר וינגייט שעליה עומדת הווילה, נקראת בפי הירושלמים עד היום "כיכר סלאמה".
הערות שוליים

1 2  יובל הימן, ההשתלטות הבלגית בטלביה: סיפורה של וילה סלאמה, באתר nrg‏, 13 בינואר 2010
↑  היה מו"מ בין ערביי טלביה וההגנה, המשקיף, 18 בפברואר 1948
↑  דיפלומטים עם אבן ירושלמית, מעריב, 10 בפברואר 1984
↑  קרן סופרים לבג"ץ: על הממשלה למכור לנו את בית הקונסוליה הבלגית בי-ם, באתר הארץ, 12 בדצמבר 2002
↑  בג"ץ 9737/02 דוד סופר נ' ממשלת ישראל, ניתן ב־29 בספטמבר 2003
שלט וילה סלאמה ברחוב זבוטינסקי בירושלים
יונתן הוופסי

יהודה בתקופת יהונתן  מצב בשנת 160 לפנה"ס  שטחים שנכבשו בזמן יהונתן
יונתן הַוָּפְסִי (ביוונית: Ἀπφοῦς, אַפְּפוּס; הוצא להורג בשנת 143 לפנה"ס) היה בן לשושלת החשמונאים ושליט החשמונאים. יונתן היה מדינאי, מנהיג החשמונאים אחרי יהודה המכבי במשך 18 שנים, כהן גדול, ונציב יהודה מטעם הממלכה הסלאוקית. בשל כישוריו הצבאיים והמדיניים והנסיבות, הפכו החשמונאים בהנהגתו ממורדים נרדפים, לגורם מדיני שהוכר על ידי הממלכה הסלאוקית.
מקור השם

מקורו העברי של ספר מקבים א' לא שרד ובנוסח היווני נמסר ככינויו של יונתן השם אַפְּפוּס (פרק ב, פסוק ה). בתרגום הסורי מופיע הכינוי חָפוּס. פירוש השם אינו ידוע ויש משערים כי נגזר מן השורש ח.פ.ץ, שפרושו: אהוב, או מן השורש ח.פ.ש, שפרושו: חָפוּשׂ, מְחֻפָּשׂ, כלומר - מבוקש.
יצחק זעקיל פרנקל תרגם בשנת 1830 "הַוָּפְסִי", כפי הנראה על פי במדבר, י"ג, י"ד: "לְמַטֵּה נַפְתָּלִי נַחְבִּי בֶּן-וָפְסִי". אברהם כהנא תרגם "חפושׂ". אברהם שליט תרגם "החפי" בתרגום ספרו של יוסף בן מתתיהו, "קדמוניות היהודים". אליה שמואל הרטום השאיר בתרגומו את הצורה היוונית בתעתיק עברי: "אַפְּפוּס", וכך גם אוריאל רפפורט בתרגומו: "אפוס".
ביוגרפיה > לפני שלטונו

הצעיר בחמשת בניו של מתתיהו הכהן, יונתן, היה צאצא לשושלת החשמונאים העתיקה. באותה תקופה אסר המלך הסלאוקי, אנטיוכוס את היהדות וחוקיה, ועורר מתנגדים רבים, בהם שושלת חשמונאי. לאחר שמתתיהו הרג יהודי שהתפלל לאל היווניים, ואת היוונים הנוכחים וברח עם חמשת בניו, יוחנן, שמעון, יהודה, אלעזר ויונתן, להרים, שם קיימו את התורה וחוקיה בסתר. יהודה פיקד על צבא המכבים והשתמש באסטרטגיות קרב חדשות, מה שהוביל לביטול הגזרות, בזמן שיונתן היה מופקד על השגת תמיכת חוץ ממדינות שכנות כמו רומא וספרטה.
ביוגרפיה > יורש את יהודה

לאחר ההצלחות הראשוניות במרד החשמונאים בהנהגת יהודה המכבי, שבהן הם צברו לוחמים, אוהדים וכלי נשק, נחלו היהודים בשנת 160 לפנה"ס תבוסה בקרב אלעשה, ואבדו בקרב את מצביאם יהודה המכבי. קרב זה השיב לממלכה הסלווקית את השליטה במרכזי האוכלוסייה הגדולים ביהודה למשך מספר שנים. יונתן, אחי יהודה, לקח על עצמו את הנהגת המרד כשלצידו עומד אחיו שמעון התרסי. מאחר שלא יכלו להחזיק במעוזם שבהרי גופנה, התארגנו המורדים בהנהגתו במדבר תקוע וחזרו למלחמת גרילה.
ביוגרפיה > קרב ערבות הירדן

ב-157 לפנה"ס לאחר פעולת התגמול של יונתן ושמעון כלפי תושבי מידבא, שאנשיהם רצחו את יוחנן הגדי אחיהם, מצא בקכידס, המפקד הסלווקי, שעת כושר להילחם במורדים ולנסות להשמידם. צבאו שיצא מיריחו ניסה ללכוד את המורדים בשובם מעבר הירדן כאשר הוא לוחץ אותם במהלך טקטי מוצלח, מכיוון מזרח כשהם דחוקים בגבם לעבר נהר הירדן וצפון ים המלח. למרות עדיפותו המספרית, ניסיונו הרב ומיקומו העדיף, יצאו המורדים להתקפת נגד מוצלחת, שגרמה לצבאו לאבדות קשות, ולמצב שיונתן כמעט הרגו, ובחסותה חצו המורדים את הירדן בשחייה ונמלטו חזרה למדבר יהודה, ובקכידס שב על עקבותיו לירושלים בידיים ריקות.
לאחר שהשמדת שארית המורדים לא צלחה בידו, החל בקכידס בהקמת קו ביצורים במבואות ירושלים כדי להבטיח את שלטונו ואת ביטחונו של חיל המצב במצודת החקרא. הביצורים הגנו על ירושלים מהמורדים מכל כיוון: בית אל בצפון, בית חורון בצפון-מערב, אמאוס ממערב, תמנה מדרום-מערב, תקוע מדרום-מזרח, יריחו ממזרח, ופרתון מצפון-מזרח. ביצורים אלו, בנוסף לבני ערובה שלקח מהאצולה והחזיק בחקרא, הקשו על המורדים לתקוף בשטח יהודה, והרגיעו את האזור, כך שבקכידס חש שיכול לשוב לאנטיוכיה.
ביוגרפיה > מערכות בית בצי

לאחר כשנתיים באנטיוכיה חזר בקכידס ליהודה בראש צבא חזק, בשל שידולם של המתייוונים. המטרה ללכוד את המורדים שחזרו למודיעין בעת העדרו. אך הדבר נודע ליונתן והוא נערך מבעוד מועד. החשמונאים שיקמו את בית בצי באזור ספר המדבר, מדרום מזרח לבית לחם, התיישבו בה ואף ביצרוה. בקכידס ניסה לצור על היישוב, אך החשמונאים שהיו למודי ניסיון, לא איפשרו לו להשלים את המצור. שמעון ויונתן פעלו כצוות. בעוד ששמעון הגן על המבצר מבפנים, יונתן פעל מבחוץ. יונתן הצליח לכרות בריתות עם הנבטים ושבטים נודדים במדבר יהודה. במתקפת נגד מוצלחת יונתן התקיף את הצרים ביחד עם השבטים שהצליח לגייס, בזמן ששמעון התקיף מבפנים ואף הצליח לשרוף את מכונות המצור.